Redningsfolk måtte mandag aften indstille eftersøgningen efter en person i vandet ud for Tornby Strand. -Nogle piger har set en person i vandet deroppe, og der er sendt redningsfolk til stedet, hvor der er store bølger meget kraftig vind, fortalte Mads Hessellund, vagtchef hos Nordjyllands Politi, kort efter anmeldelsen. TV2 Nords reporter på stedet fortæller, at havet er meget oprørt, og at redningsfolk ikke kan komme på vandet i deres gummibåd på grund af store bølger. - Vi har ikke modtaget nogen anmeldelser på savnede personer, fortæller Mads Hessellund. Der blev tilkaldt en redningsbåd fra Hirtshals for at lede efter personen i de store bølger, mens dykkere ledte  i vandkanten. - Nogle piger havde set en arm og en krop i vandet, mens de var ude at bade. JRCC og politiet blev derfor varskoet, og redningsbåden fra Hirtshals ankom og ledte i vandet, mens vores dykkere ledte i vandkanten, hvor der var meget kraftig strøm og store bølger, fortæller indsatsleder Dorthe Krogh fra Nordjyllands Beredskab. Redningsbåden fra Løkken måtte opgive at hjælpe til, da forholdene på havet var alt for voldsomme. Kort før klokken 22 blev eftersøgningen afblæst.

Opsummering:
Piger har muligvis set en livløs person i vandet ved Tornby Strand.